
Szófia II. 70x50 papírmetszet

Szófia I.-III. című munkám egy háromrészes grafikai sorozat. Papírmetszés technikájával készültek, transzparens festéket használva a nyomtatáshoz. Készítésük előtt Szófiában fotókat készítettem a teljesen elhagyatott, hatalmas épületekről, különösen azoknak a betört ablakairól. Ezeknek a "grafikai ablakoknak" az ötlete ekkor jött létre. Igyekeztem az elhagyatottság érzetét létrehozni a különleges formákkal és technikával. Az ablakok, akár darabokra törtek, akár épek, egyszersmind a fénnyel is azonosíthatóak. A fényszerű hatás elérése érdekében választottam a transzparens festéket nyomtatásnál, így a különböző színes rétegek egymással keveredve és a papír fehérjét átengedve éteri hatást keltenek. A munkák elkészítésének kiinduló célja a törött üvegek gyönyörű formáinak feltérképezése és a témában való további kísérletezés volt, mindezt azzal az érzettel együttesen megjelenítve, amit Szófia városa nyújtott számomra.



